
Text rozhodnutia
Súd: Krajský súd Košice Spisová značka: 5Sd/59/2011 Identifikačné číslo súdneho spisu: 5011200366 Dátum vydania rozhodnutia: 25. 06. 2012 Meno a priezvisko sudcu, VSÚ: JUDr. Tamara Sklenárová ECLI: ECLI:SK:KSKE:2012:5011200366.2 Uznesenie Krajský súd v Košiciach v právnej veci navrhovateľa G. F. P. S. D. G. , bytom X., F. Č.. XX, t.č. v Ú. Q. T. W. K. Y. N., D. Č.. X, proti odporkyni Sociálnej poisťovni, ústredie Bratislava, ul. 29. augusta č. 8, Bratislava, v konaní o preskúmanie rozhodnutia zo dňa 21. 03. 2012 č. XXX XXX XXXX X takto r o z h o d o l : O d m i e t a opravný prostriedok navrhovateľa zo dňa 20. 4. 2012 proti rozhodnutiu odporkyne zo dňa 21. 3. 2012 č. XXX XXX XXXX X. Účastníkom právo na náhradu trov konania nepriznáva. o d ô v o d n e n i e : Podaním zo dňa 21. 3. 2012 č. XXX XXX XXXX X označeným ako oznámenie o preddavkovej výplate dôchodku, odporkyňa rozhodla o preddavkovej výplate invalidného dôchodku navrhovateľovi od 21. 02. 2011 podľa § 116 ods. 4 zákona č. 461/2003 Z.z. o sociálnom poistení v znení zákona č. 555/2007 Z. z. v sume 80,- eur mesačne z dôvodu, že vzhľadom na nedostatok podkladov, ktoré špecifikovala, nemôže jeho žiadosť o invalidný dôchodok vybaviť s konečnou platnosťou. Zároveň uviedla, že po ich zadovážení rozhodne o jeho nároku s konečnou platnosťou. Opravným prostriedkom zo dňa 20. 04. 2012, podaným na poštovú prepravu dňa 20. 04. 2012 sa navrhovateľ domáhal preskúmania napadnutého rozhodnutia a vyslovil svoj nesúhlas s priznaným preddavkom na invalidnom dôchodku. Zároveň opakovane popísal okolnosti súvisiace s jeho uplatneným nárokom na invalidný dôchodok. Podľa § 250l ods. l O. s. p. podľa ustanovení tejto (tretej) hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa ods. 2 citovaného zákonného ustanovenia pokiaľ v tejto hlave nie je ustanovené inak, použijú sa primerane ustanovenia druhej hlavy s výnimkou § 250a O. s. p. Podľa § 248 písm. a/ O. s. p. súdy nepreskúmavajú rozhodnutia správnych orgánov predbežnej povahy a procesné rozhodnutia týkajúce sa vedenia konania. Podľa § 250p O. s. p. ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Napadnuté rozhodnutie odporcu, priznávajúce navrhovateľovi právo na výplatu preddavku na invalidný dôchodok v sume 80,- eur mesačne od 21. 02. 2011, ako to vyplýva z jeho obsahu je rozhodnutím predbežnej povahy, ktoré súdnemu prieskumu nepodlieha. Preto súd opravný prostriedok navrhovateľa podľa § 250p O. s. p. odmietol. Právo na náhradu trov konania súd účastníkom podľa § 250k ods. 1 s použitím § 250l ods. 2 O. s. p. nepriznal, pretože navrhovateľ v konaní úspech nemal a odporkyni v zmysle citovaného zákonného ustanovenia právo na ich náhradu neprislúcha. Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajský súd v Košiciach. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

